मसौढ़ी. अवैध संबंध का विरोध करने पर मां ने प्रेमी के साथ मिलकर अपनी बेटी को मार डाला। युवती का शव 24 फरवरी को मसौढ़ी थाना क्षेत्र के सोनकुकरा गांव में एक खेत में मिला था। शव मिलने के चार दिन बाद ही पुलिस ने इस हत्याकांड की गुत्थी सुलझाते हुए दो महिला समेत पांच आरोपियों को गिरफ्तार कर लिया है। गिरफ्तार महिलाओं में युवती की मां भी शामिल है। उसने अपना गुनाह कबूल कर लिया है। जबकि, उसका प्रेमी फरार है।
पटना के बेउर थाना क्षेत्र के जोड़ा कुआं मोहल्ले की रहने वाली ललिता उर्फ गुड़िया देवी का अवैध संबंध उसी मोहल्ले के रामप्रवेश के साथ था। ललिता की 18 वर्षीया बेटी अंकिता कुमारी इस रिश्ते का विरोध किया करती थी। वह हमेशा इसके लिए मां से झगड़ा किया करती थी। अंकिता के इस बर्ताव से ललिता नाखुश थी। इस वजह से उसने अंकिता का एडमिशन पटना के ही एक निजी आवासीय स्कूल में करवा दिया। इसके बाद भी अंकिता अपनी मां की शिकायत अन्य लोगों से किया करती थी। इसके बाद ललिता बेटी को रास्ते से हटाने की योजना बना ली और एक माह पहले उसे स्कूल से घर ले आई और बाद में झाड़-फूंक के बहाने उसे मसौढ़ी डीह के ओझा सुदामा पासवान के पास लेकर आई। 22 फरवरी की शाम राम प्रवेश उसे सोनकुकरा गांव के ओझा अनुज और भोला के घर ले आया। सुदामा पासवान के अलावा ललिता के साथ नसरतपुर गांव की ओझा कांतु देवी पहले से मौजूद थी। अंकिता को नशे की गोली खिलाने के बाद देर रात सरसों के खेत में ले गए और उसकी हत्या कर दी।
गैंगरेप दिखाने का प्रयास
अंकिता की हत्या के बाद उसके बदन के सारे कपड़े फाड़ कर इस मामले को गैंगरेप की शक्ल देने की कोशिश की। लेकिन, पुलिस ने सच्चाई सामने ला दी। पुलिस का दावा है कि अंकिता के साथ रेप नहीं हुआ था। पुलिस ने जब इस मामले की छानबीन की तो इस कांड में शामिल सभी लोगों का मोबाइल टावर घटना की रात मसौढ़ी का सती स्थान मोहल्ला बता रहा था।
इधर, ललिता बार-बार बयान बदल रही थी
इधर पुलिस हिरासत में ललिता बार-बार बयान बदल रही थी। पुलिस का शक उसपर गहराता चला गया और जब पुलिस ने सख्ती दिखाई तो वह टूट गई और अपना गुनाह कबूल कर लिया। मसौढ़ी डीह का ओझा सुदामा ने ही हत्याकांड की साजिश रची थी। ललिता उसके पास हमेशा झाड़-फूंक करवाने आया करती थी।
...यह पहला प्रेमी नहीं
ललिता का प्रेम प्रसंग सिर्फ रामप्रवेश से ही नहीं रहा है। उसने पुलिस को बताया कि उसकी पहली शादी सोह सहोखर के दीपक से हुई थी। पहले अगमकुआं के संजीत से उसका प्रेम प्रसंग चला। इसके बाद अब रामप्रवेश से चल रहा था। थानाध्यक्ष आशुतोष कुमार और इस केस का अनुसंधान कर रहे सहायक थानाध्यक्ष गिरीश कुमार ने बताया कि रामप्रवेश इस घटना के बाद फरार है। पुलिस उसकी तलाश कर रही है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva